SKRIFTLIG FORESPØRGSEL E-4004/00

af Juan Naranjo Escobar (PPE-DE) til Kommissionen

(21. december 2000)

Om: Reformen af Kommissionen

Europa-Parlamentet vedtog den 30. november 2000 de fire betænkninger om den hvidbog om reformen af Kommissionen, som det havde modtaget den 13. marts 2000. Parlamentet har på denne måde ydet et meget positivt bidrag til reformen af Kommissionens organisationsstruktur og funktionsmetoder uden derved at fordreje den autonomi, som Kommissionen ligesom EU's øvrige institutioner principielt er tillagt med hensyn til at udstyre sig med de midler, som er nødvendige for bedst muligt at varetage de opgaver, som traktaterne pålægger den.

Med anerkendelse af denne autonomi og samtidig under hensyntagen til den kontrol, som Parlamentet bør udøve over for Kommissionen, bedes følgende oplyst: Inden for hvilken tidsfrist mener Kommissionen, at den kan forelægge Parlamentet funktionsbeskrivelserne for alle tjenestemænd af kategori A1 og A2? Hvornår sender Kommissionen Parlamentet den foreløbige stillingsoversigt med alle personalebevægelser (pensioneringer, førtidspensioneringer, interne overflytninger, kontraktansættelser osv.) for perioden for gennemførelsen af den administrative reform? Og hvornår mener Kommissionen, at den interne revisionstjeneste begynder at fungere 100 %, således at Parlamentet kan modtage revisionsberetningerne hurtigst muligt og med en vis regelmæssighed?

Svar afgivet på Kommissionens vegne af Neil Kinnock

(21. februar 2001)

Det pilotforsøg med en jobbeskrivelse, der blev indledt sidste sommer, gælder for alle stillinger, herunder A1- og A2-stillinger. Den komplicerede opgave med evalueringen af denne pilotfase for alle stillinger i Kommissionen skulle oprindelig være afsluttet i november 2000, men den er blevet forsinket.

Evalueringen forventes at være færdig i marts 2001, og derefter vil de endelige retningslinjer for jobbeskrivelsen og målsætningerne blive udformet, således at hele projektet vil være afsluttet senest sidst på sommeren.

Antallet af stillinger for Kommissionens personale var i 2000-budgettet på 17 087 under driftsbudgettet, 2 080 under Det Fælles Forskningscenter og 1 624 under de indirekte aktioner.

Der er på 2001-budgettet yderligere afsat l 400 nye stillinger, hvortil kommer 100 stillinger, der skal finansieres ved, at bevillinger, der er afsat til eksternt personale, overføres til faste stillinger, hvilket alt i alt giver 500 nye stillinger på driftsbudgettet. Den vejledende opdeling af de godkendte stillinger på politikområder i Kommissionen fremgår af 2001-budgettet (Kapitel A-11 Tjenstgørende personale).

Kommissionen har foreslået en ad hoc-ordning for udtræden af tjenesten (dégagement), hvorunder 600 tjenestemænd definitivt vil forlade tjenesten i 2001-02. Kommissionen vil kun opretholde 43 ud af 100 frigjorte stillinger, hvilket er en nettonedgang på 57 stillinger, hver gang 100 tjenestemænd er udtrådt af tjenesten.

Det nuværende antal af besatte stillinger vil afhænge af antallet af ansættelser i de nye stillinger, der ansøges om, og af antallet af fratrædelser. Sidstnævnte anslås således:

>TABELPOSITION>

Disse skøn er i høj grad kun vejledende, idet de præcise fratrædelsesdatoer ikke kan forudses.

Tages der hensyn til de yderligere stillinger, der er afsat ud over de stillinger, der er godkendt for 2001, og ovennævnte skøn over fratrædelserne, bliver der et anslået behov for nyansættelser i 2001 på 1 200 og et lidt lavere antal i 2002.

Kommissionen skal påpege, at den ansatte i alt 1 110 personer i 1997, 1 030 i 1998 og 950 i 1999.

Det forventes således, at ansættelsesmålsætningen vil blive nået.

Kommissionen oprettede den 11. april 2000 formelt den nye interne revisionstjeneste (IAS) og vedtog en organisationsplan(1). Pr. 1. maj 2000 var alle de nødvendige forholdsregler truffet med hensyn til logistik, administrative bevillinger og IT-udstyr, basismetoderne var blevet fastsat og de første 18 revisionsmedarbejdere udnævnt. Den interne revisionstjeneste var fuldt operativ medio september 2000 med en direktør (A2), to revisionschefer (A3) og 18 revisorer.

Efter offentliggørelse og dernæst gennemførelse af en generel udvælgelsesprocedure udnævnte Kommissionen den 21. december 2000 lederen af IAS, Jules Muis (A1). Han vil sandsynligvis påbegynde sit arbejde sidst i marts 2001. IAS vil nå op på sit fulde personale på 80 i løbet af 2001, når de egnede ansøgere er blevet udvalgt efter en generel udvælgelsesprøve, der nu er under forberedelse. De tre resterende revisionschefstillinger (Audit Supervisor) forventes at blive besat senest i september 2001.

Fra og med april 2001 vil IAS gradvist iværksætte en metode baseret på risikoevaluering samtidig med, at den gennemfører en fuldstændig cyklus med grundige kontroller af Kommissionens interne kontrolsystemer. IAS forventer, at denne cyklus vil være afsluttet ved udgangen af 2002.(2)

(1) SEK(2000) 560.

(2) Ekskl. ovennævnte ordning for udtræden af tjenesten.